המרכז למדיה דיגיטלית, ספריית יונס וסוראיה נזריאן, אוניברסיטת חיפה

המרכז למדיה דיגיטלית בספריית יונס וסוראיה נזריאן, אוניברסיטת חיפה הוא מאגר של תמונות, קובצי טקסט, וידאו ואודיו במגוון נושאים המשמשים ללימוד, הוראה ומחקר.
במאגר אוספים הכוללים אובייקטים דיגיטליים מתחומי האמנות והארכאולוגיה, תמונות היסטוריות של ארץ ישראל, תיאטרון, חיפה וסביבתה, עבודות תיזה ודוקטורט של בוגרי אוניברסיטת חיפה, פרסומי חוקרים, ארכיון אבא חושי, תולדות הספנות וחיל הים ועוד. האובייקטים ניתנים לעיון ושימוש לבעלי ההרשאות המתאימות, חלקם חופשיים לשימוש הקהל הרחב וחלקם לשימוש קהילת אוניברסיטת חיפה בלבד.

דרכי עבודה - דיגיטיזציה, שימור והנגשה

בחירה באוספים פיזיים כמועמדים לתהליך דיגיטיזציה, שימור והנגשה נעשית על בסיס שיקולים שונים ומגוונים. במרכז למדיה דיגיטלית הפועל בסביבה אקדמית שיקולים מרכזיים הם בחירה באוספים בעלי ערך מחקרי ובחירה באוספים שימושיים למשתמשים האקדמים תוך הערכה לגבי מידת היכולת לשימוש בחומרים כך שאינה פוגעת בזכויות יוצרים, שאינה מפירה את זכויות הפרט, חיסיון מידע וכולי ובהלימה בחירה במידת הנגישות המתאימה. (לחומרים רגישים יותר אך עדיין בעלי ערך מחקרי יכולה להתאים הנגשה מוגבלת לקהל ייעודי (סטודנטים וחוקרים בלבד למשל במקום פתוח לציבור כולו). שיקול מרכזי נוסף הוא תוכן הקשור לסביבה הגאוגרפית והתרבותית של חיפה. שימור מורשת מקומית היא מטרה שספריות אוניברסיטאיות רבות בעולם לקחו על עצמן כחלק ממחויבותן לקהילה בה הן ממוקמות. לשם כך מאתרת הספרייה אוספי תמונות בעלי חשיבות מחקרית ותרבותית המצויים ברשות ארגונים ואנשים פרטיים. שיקולים אחרים הם מידת נדירותם של הפריטים, סכנת הבלאי, חשיבות שימורם לדורות הבאים וכדומה.
החומרים מתועדים בספרייה ונשמרים על שרתי הספרייה, תוך מתן אפשרות של גישה מרחוק בעבור אוכלוסיות שונות באוניברסיטה ומחוצה לה באמצעות האינטרנט. הספרייה עוסקת בפעילות זו כאמור, כחלק מחזון האוניברסיטה למעורבות בקהילה, ובמסגרת פיתוחה של הספרייה הדיגיטלית של האוניברסיטה.
מאגר המידע ההולך ונבנה בספריית האוניברסיטה ייחודי בהיקפו ובמגוון התכנים שהוא כולל. המקורות המגוונים של אוספי התמונות והשילוב בין אוספים פרטיים ומוסדיים יוצרים פסיפס תיעוד רשמי ופרטי של ארץ ישראל. 
הפריטים השונים עוברים תהליך דיגיטזציה בהתאם לסוג החומר. למשל, פריטים בפורמט ניירי עוברים תהליך של סריקה ועיבוד. הקבצים נסרקים ונשמרים בפורמט TIFF, הצורה המקובלת בעולם לשימור דיגיטלי. עיבוד תמונות- נעשה בתוכנת פוטושופ, כאשר מתבצע אך עיבוד מינימלי וזאת לשם שמירה על אותנטיות מרבית של התמונה. העיבוד כולל רק חיתוך שטחים ריקים בתמונה, תיקוני צבע. ניקוי לכלוכים שאינם חלק מהתמונה, תיקון נזקי זמן וטבע, וחידוד התמונה במידת האפשר. בסוף תהליך זה נשמרים בשרת אובייקטים ויזואליים המשמשים מאוחר יותר לטעינות למערכת לניהול והנגשת אובייקטים. קובצי התמונה שעברו תהליך של טיוב איכות התמונה, מזוהים ומקוטלגים בקטלוג הספרייה, ומשם נקלטים, יחד עם נתוני הזיהוי, במערכת ניהול האובייקטים הדיגיטליים של הספרייה Digitool. הרישום והטיפול באובייקטים מסתמך על סטנדרטים בינלאומיים ועם אפשרות המרה של פורמטים גם בעתיד.
על המלאכה מופקדים צוות הספרייה הכולל ספרנים מומחים בעלי ניסיון וידע בהעשרת Metadata, דיגיטציה והנגשה של האובייקטים העוסקים מלאכה תוך שיתוף פעולה עם צוות תמיכה של אנשי המחשוב של הספרייה. המומחיות והניסיון שנרכשו בספרית אוניברסיטת חיפה מאפשרים התמודדות מוצלחת עם כמויות גדולות של אובייקטים וחשיפה גבוהה שלהם לציבור הרחב בארץ ובעולם.
במרכז למדיה דיגיטלית של הספרייה המתנהל באמצעות מערכת Digitool של חברת Ex-Libris משולבים האובייקטים הדיגיטליים בנושאים מגוונים ובפורמטים שונים. מערכת זו מאפשרת אחסון, הנגשה, איחזור, הצגה ושימור של הקבצים כמו גם בניית אוספים ושילובם באתרי אינטרנט.
נכון לסוף שנת 2012, בשרתי המרכז למדיה דיגיטלית מאוכסנים מעל ל-73,000 פריטים שונים.